KIRJALLINEN KYSYMYS E-2436/02 esittäjä(t): Christopher Heaton-Harris (PPE-DE) komissiolle. Väitetty Euroopan yhteisöille uskottujen varojen huono hoito.



Virallinen lehti nro 242 E , 09/10/2003 s. 0021 - 0025



KIRJALLINEN KYSYMYS E-2436/02 esittäjä(t): Christopher Heaton-Harris (PPE-DE) komissiolle (26. elokuuta 2002) Aihe: Väitetty Euroopan yhteisöille uskottujen varojen huono hoito Marta Andreasen oli Euroopan komission talousarvion täytäntöönpanosta vastaava johtaja ja kirjanpitäjä hyvin korkeassa virassa. Lainsäädännön mukaan hänellä oli täysi vastuu Euroopan yhteisöille uskotuista varoista. Mikä tahansa hänen esittämänsä väite huonosta hoidosta on siksi erittäin vakava. Onko komissiolla kirjanpitojärjestelmä, joka tukee komission vuosittain esittämää tilinpäätöstä? Onko komissiolla turvallinen, yhtenäinen ja kattava tietokonejärjestelmä, jolla maksusuorituksia käsitellään? Noudatetaanko hyväksyttyjä kansainvälisiä ja virallisia perus- ja vähimmäiskirjanpitostandardeja? Millaisia komission kirjanpito- ja tilintarkastuskäytännöt ovat verrattuna 15 jäsenvaltion järjestelmiin? Käyttääkö komissio standardina kahdenkertaista kirjanpitoa? Noudatetaanko nykyistä varainhoitoasetusta kaikilta osin? Onko viimeksi kuluneiden kymmeneen vuoden aikana tehty tilintarkastusta? Onko komissiosta tehty kassavirta-analyysiä? Onko mahdollista tuottaa luotettavaa EU:n toimielimet kattavaa tilinpäätöstä ilman edellä mainittuja? Michaele Schreyerin komission puolesta antama vastaus (27. marraskuuta 2002) 1. ja 2. Komissiolla on käytössä kirjanpitojärjestelmä, joka tukee vuosittain esitettävää tilinpäätöstä. Komission keskusvarainhoitoa ja kirjanpitotarpeita hoidetaan keskustietokonejärjestelmällä (Sincom2), joka otettiin käyttöön vuonna 1997 ja ulotettiin kaikkiin komission yksiköihin vuonna 1999. Tämän järjestelmän rakenteeseen kuuluu kolme eri osa-aluetta, jotka ovat yhteydessä toisiinsa ja joihin operatiivisten yksiköiden paikallisilla järjestelmillä on käyttöliittymä (paikallisten järjestelmien tarkoituksena on pääasiassa paikallisten hallinnointitarpeiden hoito). Nämä kolme osajärjestelmää on suunniteltu vastaamaan eri käyttäjien tarpeisiin. - SAP R/3 on tilinpitäjän yksiköiden ja varainhoidon valvojan käytössä. Tämä järjestelmä on komission virallinen kirjanpitojärjestelmä, jossa hoidetaan talousarviokirjanpito, liikekirjanpito, kassanhallinta, kolmansia osapuolia koskevien pankkiyhteystietojen vahvistaminen, takaisinperintä sekä maksujen lähettäminen SWIFT-pankkiverkoston kautta. - Si2 on tulojen ja menojen hyväksymisestä vastaavien yksiköiden käytössä oleva talousarvion hallinnointiväline. Pääosastot syöttävät tapahtumat Si2-järjestelmään joko suoraan tai välillisesti siirtämällä ne paikallisista tietokonejärjestelmistä vakiomuotoisen käyttöliittymän kautta. Alkuperästään riippumatta kaikkien tapahtumien on edettävä pääosaston sisäisen toimintajärjestyksen mukaisesti ja tulojen ja menojen hyväksyjän on vahvistettava ne Si2:ssa, ennen kuin ne voidaan siirtää R/3:een. - Tietovarasto (data warehouse) on raportointiväline, johon kopioidaan tietoja Si2:sta ja R/3:sta. Tilinpitäjä laatii lakisääteisen kertomuksensa SAP R/3 -järjestelmän tietojen perusteella. 2. Sincom2-järjestelmän kaikkiin osiin pääsyyn vaaditaan salasana. Salasana myönnetään vain hyväksynnän saaneille henkilöille. Yksittäisellä henkilöllä on järjestelmässä pääsy vain aloille ja toimiin, joiden käsittelyyn hän on saanut luvan esimiestasolta. Järjestelmän turvallisuutta vahvistetaan jatkuvasti ulkopuolisten tietoturvallisuusasiantuntijoiden avulla. Suuri enemmistö tapahtumista etenee ongelmitta Sincom2:n eri osajärjestelmien välillä. Joitakin ilmeisiä epäjohdonmukaisuuksia on kuitenkin havaittu. Enimmäkseen ne johtuvat järjestelmien tietorakenteen eroista. Komissio on parhaillaan sovittamassa järjestelmiä toisiinsa, jotta tietojen siirtäminen eri osa-alueiden välillä parantuisi entisestään. Kaikki komission tilinpäätöksen laatimisessa käytetyt tiedot sisällytetään Sincom2-järjestelmään. 3. Säädökset Kirjanpito laaditaan varainhoitoasetuksen mukaisesti(1). Kirjanpitoperiaatteet - Euroopan unionin toimielinten kirjanpito jakautuu yleiseen kirjanpitoon ja talousarviokirjanpitoon. - Talousarviokirjanpito pohjautuu mukautetun kassaperusteisen kirjanpidon periaatteeseen(2). - Liikekirjanpidossa esitetään kaikki varainhoitovuoden menot ja tulot. Tarkoituksena on antaa kokonaiskuva komission varoista ja veloista laatimalla joulukuun 31. päivän tietoihin perustuva tase. - Liikekirjanpidossa noudatetaan muun muassa seuraavia periaatteita (jotka ovat yleisesti hyväksyttyjen kirjanpitoperiaatteiden mukaiset): - toimintojen jatkuvuuden periaate, - olennaisuuden ja tietojen yhteenkokoamisen periaate - sisältöpainotteisuuden periaate - periaate, jonka mukaan vastaavissa ja vastattavissa ilmoitettuja määriä ei voida vähentää toisistaan. - Itse tilinpäätöksessä noudatetaan osittain varovaisuusperiaatetta ja suoriteperusteisen kirjanpidon periaatetta. - Tilinpäätösten yhdenmukaisuus ja tilinpäätöstietojen johdonmukaisuus taataan siten, että kaikissa konsolidointiprosessiin nykyään osallistuvissa Euroopan unionin toimielimissä (Euroopan parlamentti, neuvosto, Euroopan komissio, yhteisöjen tuomioistuin, tilintarkastustuomioistuin, talous- ja sosiaalikomitea, alueiden komitea ja oikeusasiamies) noudatetaan samoja (vastaavien ja vastattavien) arvostussääntöjä ja kirjanpitomenetelmiä. Yleisesti hyväksyttyjen kirjanpitoperiaatteiden noudattaminen(3) - Tilintarkastajien kansainvälinen yhteistyöjärjestö (International Federation of Accountants) on laatinut viime vuosien aikana julkisen sektorin käyttöön kaksi yleisesti hyväksyttyä kirjanpitoperiaatetta, joita sovelletaan sen mukaan, kumpi kirjanpitomenetelmä on käytössä: kassaperusteinen vai suoriteperusteinen kirjanpito. EU:n talousarvio vahvistetaan ja toteutetaan kassaperusteisen kirjanpidon menetelmän mukaan. - Komissio noudattaa täysimääräisesti julkisella sektorilla perinteisesti käytetyn kassaperusteisen kirjanpidon periaatteita. Tilintarkastustuomioistuin on johdonmukaisesti todennut kassaperusteisen kirjanpidon luotettavaksi. - Varainhoidon tietokonejärjestelmän Sincom2:n avulla komissio voi laatia kassaperusteisen kirjanpidon mukaisen tilinpäätöksen täysin automaattisesti. - Useimpien OECD-maiden valtionhallintojen tapaan komissio ei kuitenkaan tällä hetkellä sovella täysimääräisesti vastaavia suoriteperusteisen kirjanpidon periaatteita eikä sitä toistaiseksi edellytetä myöskään varainhoitoasetuksessa. - Tilinpäätöstietojen laadun parantamiseksi komission laatimassa tilinpäätöksessä otetaan kuitenkin huomioon joitakin suoriteperusteisen kirjanpidon osa-alueita, kuten käyttöomaisuuden kirjaaminen ja niitä koskevat poistot, saamisiin tehtävät arvonalennukset, varaukset, eläkeoikeudet, seuraavalle vuodelle siirrettyjen määrärahojen vieminen kirjanpitoon varainhoitovuoden kuluina ja velkoina sekä ehdollisten varojen ja velkojen kirjaaminen. - Suoriteperusteiseen kirjanpitoon tarvittavat lisätiedot kootaan komission eri yksiköistä ja tilinpitäjän yksiköt syöttävät ne keskuskirjanpitojärjestelmään (SAP/R3) kahdenkertaista kirjanpitoa noudattaen. - Vuosina 2000 ja 2001 kirjanpitoa pyrittiin kehittämään yleisesti ja tässä yhteydessä nähtiin vaivaa erityisesti näiden suoritusperusteisen kirjanpidon mukaisten lisätietojen laadun parantamiseksi. Kirjanpidon perusjärjestelmän ja tilinpäätösstandardien kehitys - Julkisella sektorilla on vallinnut suuntaus siirtyä yksinomaan talousarvion tulo- ja menotapahtumia koskevia operaatioita kuvaavasta kassaperusteisesta kirjanpitojärjestelmästä järjestelmään, joka perustuu yksityisellä sektorilla toteutettavaan tilinpäätösraportointiin. Tämän suuntauksen sekä uuteen varainhoitoasetukseen sisällyttämiensä vaatimusten mukaisesti komissio aikoo siirtyä kohti integroitua suoriteperusteista kirjanpitoa. Uudelleenlaaditussa varainhoitoasetuksessa, joka tulee voimaan 1. tammikuuta 2003, edellytetään integroidun suoriteperusteisen kirjanpidon käyttöön ottamista vuoteen 2005 mennessä. - Kirjanpidon meneillään olevan uudenaikaistamisen tärkeimpiin osa-alueisiin kuuluu suoriteperusteisen kirjanpidon mukaisten tietojen sisällyttäminen viralliseen kirjanpitojärjestelmään ja yleisesti hyväksyttyjen kirjanpitoperiaatteiden soveltaminen koko toimintaan. Päätelmä - Komissio noudattaa täysimääräisesti kassaperusteisen kirjanpidon periaatteita sekä voimassa olevassa lainsäädännössä säädettyjä kirjanpitovaatimuksia. Lisäksi komissio on jo ottanut käyttöön useita suoriteperusteisen kirjanpidon osa-alueita ja sen on siirryttävä kokonaan suoriteperusteiseen kirjanpitoon vuoteen 2005 mennessä kuten uudessa varainhoitoasetuksessa säädetään. 4. Vain harvoissa jäsenvaltioissa tai muissa julkisyhteisöissä noudatetaan suoriteperusteisen kirjanpidon periaatteita täysimääräisesti. Monissa maissa asia on vireillä, vaikkakin tilanne vaihtelee maittain: yleisesti ottaen lähimpänä tavoitteen saavuttamista ovat Alankomaat, Ruotsi ja Yhdistynyt kuningaskunta, kun taas muissa jäsenvaltioissa ei olla vielä yhtä pitkällä. Vuodesta 2000 ja kirjanpidon uudenaikaistamista koskevan monivuotisen suunnitelman käynnistämisen jälkeen komissio on alkanut siirtyä suoriteperusteisen kirjanpidon mukaisiin tilinpäätöksiin. Näin komissio seuraa aktiivisesti julkisen sektorin kirjanpidossa vallitsevaa yleistä suuntausta ja toteuttaa muutoksia monia jäsenvaltiota nopeammassa tahdissa. 5. Komissio noudattaa kahdenkertaisen kirjanpidon periaatteita tehdessään selkoa kassatuloista, kassamenoista, maksumääräyksistä ja perintämääräyksistä. Myös komission käytössä jo olevat suoriteperusteisen kirjanpidon elementit syötetään järjestelmään kahdenkertaisen kirjanpidon periaatteiden mukaisesti. 6. Komission laatima kirjanpito on ollut ja on luotettava varainhoitoasetuksen säännösten mukaisesti. Kuten arvoisa talousarvion valvontavaliokunnan jäsen tietää, tilintarkastustuomioistuin ei ole koskaan kieltäytynyt antamasta myönteistä lausumaa tilien luotettavuudesta. Tilintarkastustuomioistuimen tarkastuslausumassaan tekemät huomautukset 31. joulukuuta 2000 päättyneen varainhoitovuoden yleisestä talousarviosta(4) koskevat suoriteperusteisen kirjanpidon periaatteiden noudattamatta jättämistä eivätkä kassaperusteista kirjanpitoa sinänsä. Suoriteperusteisen kirjanpidon periaatteiden noudattaminen ei kuitenkaan tällä hetkellä voimassa olevan varainhoitoasetuksen mukaan ole komissiolle pakollista. Uuden varainhoitoasetuksen mukaan näiden periaatteiden noudattaminen on aloitettava varainhoitovuodesta 2005 lähtien. 7. Tilintarkastustuomioistuin on komission ulkopuolinen tilintarkastaja. Tilintarkastustuomioistuimen tarkastajilla on pääsy kaikkiin komission toimintoihin liittyviin järjestelmiin ja tietoihin, myös kassanhallintaan. Tilintarkastustuomioistuin tutkii komission tilit vuosittain ja tässä yhteydessä se voi tutkia myös kassanhallintaa. Tilintarkastustuomioistuin ei ole kertomuksissaan arvostellut komission kassanhallintaa. 8. Rahavirtalaskelmasta käyvät ilmi kyseessä olevaan kuukauteen mennessä suoritetut varsinaiset maksut ja arviot tulevien kuukausien tilanteesta. Kuukausittain laadittavia tietoja on saatavissa seuraavasta Internet-osoitteesta: http://europa.eu.int/comm/budget/execution/utilisation/details_fr.htm. Nämä asiakirjat ovat budjettivallan käyttäjän (Euroopan parlamentin ja neuvoston) käytettävissä. 9. Komission laatima tilinpäätös on ollut ja on luotettava. Lukuun ottamatta joitakin huomautuksia suoriteperusteisen kirjanpidon näkökohdista, tilintarkastustuomioistuin on säännöllisesti antanut myönteisen lausuman tilien luotettavuudesta. (1) 21 päivänä joulukuuta 1977 annettu varainhoitoasetus, sellaisena kuin se on viimeksi muutettuna 9 päivänä huhtikuuta 2001 annetulla neuvoston asetuksella N:o 762/2001, ja tiettyjen varainhoitoasetuksen säännösten soveltamista koskevista yksityiskohtaisista säännöistä 9 päivänä joulukuuta 1993 annettu komission asetus N:o 3418/93, sellaisena kuin se on viimeksi muutettuna 21 päivänä elokuuta 2001 annetulla asetuksella N:o 1687/2001. (2) Eräät tekijät, kuten seuraavaan vuoteen siirretyt määrärahat erottavat sen kassaperusteisesta kirjanpidosta. (3) Tilintarkastajien kansainvälinen yhteistyöjärjestö (International Federation of Accountants) IFAC julkaisee kansainvälisiä tilinpäätösstandardeja julkiselle sektorille. (4) EYVL C 359, 15.12.2001.